Hemm erba’ għażliet ta’ politika. Dawn huma stabbiliti fil-punti ta’ hawn taħt. ·Għażla 0 – L-ebda bidla: Ix-xenarju bażi hu “l-ebda azzjoni”. Din l-għażla tħalli l-proċess ta’ standardizzazzjoni eżistenti biex jiżviluppa bħas-soltu, mingħajr enfasi partikolari fuq ir-riskji li jirriżultaw minn teknoloġiji emerġenti, u mingħajr enfasi partikolari fuq l-oqsma li jeħtieġu titjib relatat mat-teknoloġiji tradizzjonali. Din l-għażla ta’ xenarju bażi tinkludi wkoll reviżjoni tal-Gwida għall-applikazzjoni tad-Direttiva dwar il-Makkinarju (“il-Gwida”) wara l-proċess normali ta’ diskussjonijiet fost il-partijiet ikkonċernati u deċiżjoni li tittieħed biss b’kunsens. ·Għażla 1 – Awtoregolamentazzjoni mill-industrija u bidliet fil-Gwida: Din l-għażla ma tagħmel l-ebda bidla fid-Direttiva dwar il-Makkinarju attwali. Minflok, tintroduċi kjarifiki fil-Gwida bi spinta għal: (i) kunsens dwar il-kamp ta’ applikazzjoni u d-definizzjonijiet; (ii) inqas dokumentazzjoni stampata; (iii) kjarifiki dwar makkinarju eżistenti b’riskju kbir; (iv) koerenza aħjar ma’ leġiżlazzjoni oħra dwar is-sikurezza tal-prodotti, mill-Qafas Leġiżlattiv Ġdid; u (v) inqas diverġenzi fl-interpretazzjonijiet fid-diversi Stati Membri. Dwar dan l-aħħar punt, din l-għażla tinvolvi wkoll sessjonijiet apposta tal-Grupp ta’ Esperti dwar il-Makkinarju. Ir-riskji l-ġodda li joħolqu t-teknoloġiji emerġenti (u ċerti riskji tat-teknoloġiji tradizzjonali) jiġu indirizzati bil-ħruġ ta’ talba ġdida ta’ standardizzazzjoni tal-Kummissjoni, fil-limiti tat-test legali attwali. ·Għażla 2 – Tnaqqis tal-piżijiet: Din l-għażla tiffoka fuq il-kjarifika tat-test legali u tal-kamp ta’ applikazzjoni, u fuq il-kisba ta’ simplifikazzjoni. Għal dan il-għan, din l-għażla tbiddel id-Direttiva dwar il-Makkinarju attwali biex tiżdied iċ-ċarezza legali fil-kamp ta’ applikazzjoni u fid-definizzjonijiet. Tagħmel bidliet ukoll biex tinkiseb simplifikazzjoni billi: (i) tintroduċi permess fit-test legali biex il-manwali ta’ struzzjoni jinħarġu b’format diġitali; (ii) tallinja d-Direttiva dwar il-Makkinarju mal-Qafas Leġiżlattiv Ġdid; u (iii) tevita diverġenzi fl-interpretazzjoni billi tibdel id-Direttiva dwar il-Makkinarju f’Regolament. Bidliet fl-att attwali jinkludu wkoll l-għoti tas-setgħa lill-Kummissjoni biex fil-futur tirrevedi l-lista ta’ magni b’riskju kbir skont ċerti kriterji. Madankollu, dawn il-bidliet kollha jsiru mingħajr adattamenti għar-rekwiżiti tas-sikurezza għall-prodotti. Għalhekk ma jkun hemm l-ebda bidla fl-obbligi tal-manifatturi rigward id-disinn u l-manifattura tal-makkinarju. Dan jiġi kkumplimentat bil-ħruġ ta’ talba ġdida ta’ standardizzazzjoni tal-Kummissjoni, fil-limiti tar-rekwiżiti attwali tas-sikurezza fit-test legali. ·Għażla 3 – Tnaqqis tal-piżijiet u titjib fis-sikurezza: Din l-għażla hi l-aktar waħda ambizzjuża, għax tistinka għal titjib fis-sikurezza filwaqt li tisfrutta l-possibbiltajiet kollha ta’ tnaqqis fil-piżijiet. Għal dan il-għan, din l-għażla tbiddel l-att attwali biex tiżdied iċ-ċarezza legali fil-kamp ta’ applikazzjoni u fid-definizzjonijiet. Tagħmel bidliet ukoll biex tinkiseb simplifikazzjoni billi: (i) tippermetti dokumentazzjoni diġitali; (ii) tallinja d-Direttiva dwar il-Makkinarju mal-Qafas Leġiżlattiv Ġdid; u (iii) tevita diverġenzi fl-interpretazzjoni billi tibdel id-Direttiva dwar il-Makkinarju f’Regolament. Din l-għażla tinkludi wkoll l-għoti tas-setgħa lill-Kummissjoni biex tirrieżamina l-lista attwali ta’ magni li jippreżentaw riskji kbar għall-iżviluppi ġodda tas-suq f’dan il-qasam, tneħħi l-għażla ta’ kontroll intern għall-valutazzjoni tal-konformità tal-magni b’riskju kbir, u tagħmel l-ewwel adattament tal-lista ta’ magni b’riskju kbir. Barra minn hekk, din tadatta wkoll ir-rekwiżiti tas-sikurezza tal-Anness I li l-manifatturi jridu jikkonformaw magħhom meta jiddisinjaw u jimmanifatturaw il-makkinarju, ħalli jindirizzaw ir-riskji li jirriżultaw minn teknoloġiji emerġenti u r-riskji speċifiċi mit-teknoloġiji tradizzjonali. Dan jiġi kkumplimentat bil-ħruġ ta’ talba ġdida ta’ standardizzazzjoni tal-Kummissjoni, filwaqt li jitqiesu kwalunkwe rekwiżiti ġodda u/jew riveduti tas-sikurezza fit-test legali. L-għażla ta’ politika ppreferuta hi l-Għażla 3. Din l-għażla ta’ politika tindirizza l-problemi kollha identifikati bl-aktar mod effettiv u effiċjenti, u tipproponi Direttiva dwar il-Makkinarju riveduta li mhux biss tkun adegwata għall-iskop attwali, iżda anki fil-futur. Tiżgura wkoll koerenza mal-leġiżlazzjoni eżistenti dwar is-sikurezza tal-prodotti u mar-Regolament futur dwar l-Intelliġenza Artifiċjali u l-Att dwar iċ-Ċibersigurtà. L-għażla ppreferuta tinkludi rekwiżiti ġodda u tiċċara dawk eżistenti: (i) b’mod immirat u proporzjonat; u (ii) meta jkun meħtieġ biss. Dawn ir-rekwiżiti u kjarifiki ġodda huma spiss applikabbli għal ċerti tipi ta’ makkinarju biss. L-għażla ppreferuta se żżid iċ-ċarezza legali tad-Direttiva dwar il-Makkinarju attwali fil-kamp ta’ applikazzjoni, fid-definizzjonijiet u fir-rekwiżiti tagħha, inkluż fir-rekwiżiti li jkopru r-riskji li jirriżultaw mit-teknoloġiji emerġenti. L-għażla ppreferuta se tkun ukoll strumentali biex tmexxi kif xieraq l-attivitajiet ta’ standardizzazzjoni b’mod li jtejjeb is-sikurezza u jiżgura livell ogħla ta’ fiduċja u kompetittività tal-industrija fis-suq (inkluż is-suq diġitali). Barra minn hekk, l-għażla ppreferuta: (i) tagħti s-setgħa lill-Kummissjoni biex tadatta l-lista attwali tal-magni li jippreżentaw riskji kbar biex jitqiesu l-iżviluppi ġodda tas-suq f’dan il-qasam; (ii) tneħħi l-għażla ta’ kontroll intern għall-valutazzjoni tal-konformità tal-magni b’riskju kbir; u (iii) tirrevedi l-lista tal-magni b’riskju kbir b’koerenza sħiħa mar-Regolament il-ġdid dwar l-Intelliġenza Artifiċjali. Tipproponi miżura biex jonqsu l-piżijiet kif insistiet l-industrija u bi qbil mal-politika diġitali tal-Kummissjoni, billi tippermetti dokumentazzjoni diġitali u fl-istess ħin tagħti l-possibbiltà lill-utenti finali li jitolbu verżjoni stampata tal-manwal tal-istruzzjonijiet mingħajr ħlas fil-ħin tax-xiri. Fl-aħħar nett, id-Direttiva dwar il-Makkinarju riveduta se tikseb koerenza u ċertezza legali billi tiġi allinjata mal-Qafas Leġiżlattiv Ġdid u ssir Regolament. Biex tiġi żgurata l-proporzjonalità, din l-għażla ta’ politika hi kkumplimentata bi: (i) talba ġdida ta’ standardizzazzjoni li trid toħroġ il-Kummissjoni; u (ii) Gwida għal kjarifiki dettaljati.